text: Verdensholdsgymnast: Kroppen har klaret det til et 12-tal
  04 april 2017 kl. 13.32
  En verdensturne med spring og flikflak dag ud og dag ind sætter sine spor på Verdensholdet. Gymnast Eske Kiel Rasmussen klarede det næsten skadesfrit.  
  DGIs verdenshold er tilbage efter en turne verden rundt. Nu venter 22 shows i Danmark de næste to måneder. Eske Kiel Rasmussen, der kommer fra Grejs ved Vejle, har haft en fantastisk tur med godt kammeratskab og en masse unikke oplevelser. Men turen har også været hård ved kroppen.
  - Jeg er nok den, der har haft færrest skader, siger han til TV SYD, mens han laver gymnastik for at strække ballen ud.
  Helt skadesfri er han dog ikke. Op til aftenens opvisning har han blandt andet døjet med en skade i forfoden og hælen. Så han er ikke med i hele showet.  
  - Jeg er med i alle de rytmiske øvelser, og jeg håber snart, at at jeg kan være med til springene.
  Generelt synes Eske Kiel Rasmussen, at kroppen har klaret belastningen fint.
  - Lige til et 12-tal, siger han til TV SYD.
  Verdensholdet startede turen i Tanzania og Zanzibar. Turen fortsatte til Australien og Indonesien. Jul og nytår blev fejret Kina, inden de krydsede datolinien, da de fløj til Mexico. Turen sluttede med fem uger i de sydøstlige stater i USA – og træningslejr på Gran Canaria.
  Danmarksturneen starter i aften i Kolding.
  
  
  